Gandhi (1869-1948), bekend as die Mahatma [Groot Siel], was ’n stryder vir menseregte in Indië en voorstander van geweldlose verset. Hy studeer in Londen. Van 1893-1914 is hy in Suid-Afrika waar hy as leier van die Indiërs optree. As nasionalistiese leier in Indië, tot 1947 nog onder Britse bestuur, oefen hy ’n geweldige invloed uit: hy is beskou as ’n heilige en sy eerlikheid is nooit in twyfel getrek nie. Hy word in Januarie 1948 deur ’n fanatieke sluipmoordenaar om die lewe gebring.
Koch (1843-1910) het die organismes ontdek wat tuberkulose en cholera veroorsaak. Hy het ook bewys dat ’n sekere bakterie die oorsaak van miltsiekte by beeste is. Die kennis wat baanbrekers soos Koch aan die mensdom toevertrou het, het gelei tot merkwaardige welslae in die stryd teen siektes en tot metodes om siektes te voorkom, soos byvoorbeeld die middels om bakterieë te vernietig en hul bedrywighede te beperk. Koch ontvang in 1905 die Nobelprys vir geneeskunde.
Lenin (1870-1924) word as die vader van die (nou ontbinde) Sowjet-Unie beskou. Hy was vroeg reeds ’n dissipel van Karl Marx, wie se kommunistiese ideale hy so gou moontlik ten uitvoer wou bring. Hy sweep voortdurend die Russiese werkers met sy propaganda op en lei hulle om plaaslike sowjets (rade) te stig. Lenin sit saam met Trotski die Revolusie van November 1917 op tou en word diktator van die nuwe unie van sowjets, waardeur ’n eeue-oue stelsel in Rusland vernietig word. Hy is dood aan geleidelike verlamming.
Mandela (1918- ) en F.W. de Klerk [Frederik Willem] (1936- ) was die hooffiggure in die Suid-Afrikaanse oorgang na ’n volledig demokratiese regering in die jare negentig van die twintigste eeu. Hulle het in 1993 saam die Nobelprys vir vrede ontvang. De Klerk was die laaste president van Suid-Afrika onder die apartheidsbewind. Hy is ná die verkiesing van April 1994 as staatshoof opgevolg deur Mandela, wat 27 jaar in die tronk deurgebring het ná die Rivonia-verhoor.
Mao Zedong (1893-1976), ook bekend as Mao Tse-toeng, was die voorsitter van die Kommunist Party van China en die hoofstigter van die Volksrepubliek van China. Hy het afgewyk van die Maxistiese model van die Sowjet-Unie en ’n sosialistiese gemeenskap tot stand probeer bring wat op die boerdery van die landvolk gegrond was eerder as op ’n gesentraliseerde, burokratiese, geïndustrialiseerde ekonomie. Sy sogenaamde Kulturele Revolusie, waarmee hy sy eie “hervormings” te weeg wou bring, het egter hand-uit geruk en groot chaos en baie lewensverliese tot gevolg gehad.
Nasser (1918-1970) word in 1954 die leier in Egipte, nadat hy in 1952 die dryfkrag agter die onttroning van koning Faroek was. Hy sorg in 1956 vir groot wêreldspanning met sy nasionalisering van die Suez-kanaal. Hy is ’n sterk teenstander van Israel en probeer om die Westerse invloed uit die Midde-Ooste te verdryf, maar verloor in 1967 in die Sesdaagse Oorlog teen Israel. Nasser sorg wel vir baie hervormings in Egipte en bou die enorme Hoë Aswan-dam in die Nyl.
Pelé (1940- ) word wêreldwyd as die grootste en gewildste sokkerspeler van alle tye beskou. Hy maak in 1958 as sewentienjarige sy geroemde verskyning in die Wêreldbeker-finaal in Swede en, tot met sy opspraakwekkende vertonings twaalf jaar later in Mexiko, speel hy die spel met ’n aansteeklike vreugde. In sy loopbaan van agttien jaar teken Pelé 1281 doele in 1363 wedstryde aan. Hy word in 1994 Brasilië se minister van sport.
Elvis (1935-1977) was bes moontlik die grootste musikale fenomeen van die twintigste eeu. In die jare vyftig word hy met sy suggestiewe heupswaaiery as ’n rebel beskou, maar nadat hy van 1958 tot 1960 in die leër was, maak hy sy herverskyning as ’n skoongesig-neuriesanger. Sy gewildheid taan egter weens ’n reeks minder goeie musiekprente. In sy laaste jare is hy vet en opgepof weens ’n verslawing aan verdowingsmiddels, maar net om te bewys hoe gewild hy gebly het, word daar in die eerste 24 uur ná sy dood 20 miljoen van sy plate verkoop.
Hy sou die beroemdste kunstenaar van die twintigste eeu word. Picasso (1881-1973) was ’n skilder, beeldhouer, grafiese kunstenaar en ontwerper, die seun van ’n Baskiese tekenonderwyser en ’n Italiaanse vrou wie se van hy aangeneem het. Sy skeppingsvermoë en ’n speelsheid in sy benadering het ’n vryheid in die twintigste-eeuse kuns gebring wat steeds by hedendaagse kunstenaars gesien kan word.
Roosevelt (1882-1945) was van 1933 tot 1945 president van die VSA. Hy word op 39-jarige leeftyd die slagoffer van polio en slegs sy onoorwinlike gees red hom van die lot van ’n hulpelose kreupele. Hy verrig sy inspannende pligte vanuit ’n rolstoel. Roosevelt word in die ergste tyd van die Depressie tot president verkies en dit is gou duidelik dat hy ’n groot leier is. Hy verklaar in die Tweede Wêreldoorlog oorlog teen Japan en Duitsland. Deur sy radiotoesprake (”fireside chats”) verenig hy die Amerikaanse volk eendragtig teen die vyand.
Stalin (1878–1953) was van 1922 tot 1953 die Hoofsekretaris van die Kommunistiese Party van die gewese Sowjet-Unie se Sentrale Komitee en het wesenlik die diktator van die land geword. Hy het gewild geword onder die massas deurdat hy aan hulle voorgehou is as ’n “man van die volk” wat uit die armer klasse kom, en ’n veldtog van verdrukking, vervolging en teregstelling van teenstanders het hom stewig in beheer geplaas. Hoewel hy beweer het dat sy beleid op Marxisme-Leninisme gegrond was, meen baie ontleders vandag dat dit eerder ’n staatkundige en ekonomiese stelsel was wat Stalinisme genoem word. Verskillende bronne oor die getal mense wat deur sy bewind om die lewe gebring is, stel dit op van drie miljoen tot ’n ongehoorde sestig miljoen. Die “Ystergordyn” tussen Wes- en Oos-Europa en die begin van die “Koue Oorlog” tussen die Sowjet-Unie en Amerika was nog van sy nalatenskappe.
Genl. Smuts (1870-1950) veg in die Tweede Vryheidsoorlog (1899-1902) as Boer teen die Engelse. Vanweë sy oortuiging dat samewerking tussen Boer en Brit noodsaaklik vir Suid-Afrika is, is hy instrumenteel in die stigting van die Unie van Suid-Afrika in 1910. Hy word SA premier van 1919-1924 en 1939-1948. Smuts word ’n veldmaarskalk in die Tweede Wêreldoorlog en ’n adviseur van die destydse Britse premier, Winston Churchill. Hy help stig sowel die Volkerebond as sy opvolger, die Verenigde Nasies.
Bardot (1934- ) is as ’n “sekskatjie” beskryf toe sy in 1956 in haar man Rodger Vadim se rolprent And God Created Woman verskyn het. Daarin speel sy ’n seksueel obsessiewe vrou, iets waarop sy dan ook vir die res van haar filmloopbaan konsentreer. Sy tree in 1973 uit as aktrise en wy haar aan die stryd vir diereregte.
Diana (1961-1997) word deur baie as die grootste ikoon van die twintigste eeu beskou. Geen koninklike is in elk geval ooit in die geskiedenis soveel in die media bespreek, afgebeeld, ontleed, opgehemel, afgetakel, beskinder en verafgood nie. In 1981 trou sy as die sprokiesbruid lady Diana (Spencer) met die Britse troonopvolger, prins Charles, vir wie sy die lewe aan twee seuns skenk. Hulle skei oplaas in 1996 ná ’n ongelukkige huwelik. Die wêreld word tot verbystering geskud toe sy en haar minnaar, Dodi al-Fayed, in 1997 in ’n motorongeluk in Parys sterf.